Tom Egeland

Tom Egeland (født 1959 i Oslo) er en norsk forfatter og journalist.

Oppvekst 
Tom Egeland er født i Oslo og vokste opp på Kalbakken i Groruddalen, der foreldrene drev forretninger. Han tok videregående på Oslo katedralskole, avbrutt av et år som utvekslingselev i USA i årene 1977–1978. Han er oldebarn av Jon Flatabø fra Kvam i Hardanger, en av pionerene innen norsk populærlitteratur.

Karrière 
Egeland har arbeidet som frilansjournalist i Akers Avis Groruddalen (1977–1980), journalist i Vi Menn (1979–1983) og Aftenposten, som vaktsjef i Aftenposten Aften og nattredaktør i Aftenpostens morgenutgave (1983–1992), og som redaksjonssjef (1992–2000) og nyhetssjef (2000–2006) i TV 2-nyhetenes Oslo-redaksjon. Fra 2006 har han arbeidet som fulltidsforfatter. Egeland var bokanmelder i VG fra 2011 til 2018.

I 2023 var Egeland deltaker i TV 2-serien "Forræder".

Tillitsverv 

 Fra 2010 til 2018 var Egeland styremedlem i Den norske Forfatterforening.
 Fra 2015 til 2019 var han president i Rivertonklubben.
 I årene 2018–2023 ledet han juryen for Riksmålsforbundets pressepris Gullpennen.
 I 2020 var han festivalforfatter på Krimfestivalen i Oslo.

Forfatterskap 
Egeland debuterte i 1988 med grøsseren Stien mot fortiden om et moderne par som blir fanget i norsk vikingtid (gjenutgitt i 2006 under tittelen Ragnarok). 

Publikumsgjennombruddet kom med boken Sirkelens ende, om funnet av et gullskrin som inneholder et 2000 år gammelt manuskript som vil endre vår forståelse av Jesus og kristendommen. Hovedpersonen er en albinoarkeolog ved navn Bjørn Beltø. 

Flere år etter romanens utgivelse i 2001 ble det påpekt av anmeldere og lesere at den har store tematiske likhetstrekk med den internasjonale bestselgeren Da Vinci-koden, som utkom to år senere, i 2003. Selv har Egeland, i intervjuer både i norske og internasjonale medier, kategorisk avvist antydningene om at Dan Brown kan ha plagiert ham.   

Egeland utga høsten 2007 en oppfølger til Sirkelens ende; Paktens voktere. Også her møter vi arkeologen Bjørn Beltø som hovedperson. Boken tar for seg opprullingen av et historisk mysterium som involverer egyptiske faraoer, gammeltestamentlig teologi og Mosebøkenes tilblivelse og norrøn vikingtid.   

Ulvenatten 2005 er også blitt spillefilm og tv-serie, produsert av Nordisk Film. Filmpremieren var 29. februar 2008. Regissør er svenske Kjell Sundvall. En lengre versjon av filmen er sendt som tv-serien på TV 2. Filmen og tv-serien er også solgt til utlandet. 

I mai 2009 utga Egeland en oppfølger til Sirkelens ende og Paktens voktere med tittelen Lucifers evangelium. Boken fikk svært gode kritikker og er solgt i over  eksemplarer. Den ble i mars 2010 tildelt Rivertonprisen 2009.

I 2010 kom den skjønnlitterære romanen Fedrenes løgner, Egelands første roman utenfor krimsjangeren. 

I 2013 debuterte Egeland som ungdomsbokforfatter med romanen Katakombens hemmelighet. Boken ble samme år tildelt ARKs barnebokpris etter en avstemning blant  skoleelever. 

I 2015 utga han to nye ungdomsbøker: romanen Mumiens mysterium og Den store spøkelsesboka.

Deretter fulgte thrillerne Djevelmasken (2016), Lasaruseffekten (2017), Codex (2018) og Falken (2019). De to  sistnevnte ble utgitt av Egelands nye forlag Capitana.  

Han er medlem i Den norske Forfatterforening, Forfatterforbundet, Norske barne- og ungdomsbokforfattere, Forfattersentrum og Rivertonklubben. 

Tom Egeland er oldebarnet til folkedikteren Jon Flatabø. I et intervju med Aftenposten fortalte Egeland at hovedpersonen Bjørn Beltø i Sirkelens ende og Paktens voktere er oppkalt etter to av Flatabøs pseudonymer: Bjørn Botnen og Sven Beltø. 

Egelands bøker er oversatt til 25 språk.

Priser 
 Rivertonprisen 2009 for Lucifers evangelium.
 Prix Europa 2009 tildelt NRK Radioteatrets dramatisering av Trollspeilet.
 ARKs barnebokpris 2013 for Katakombens hemmelighet.
 Mads Wiel Nygaards legat 2013 for sitt samlede forfatterskap.
 Sagaprisen 2015 for sine historiske romaner for voksne og unge.
 Riksmålsforbundets litteraturpris (Riksmålsprisen) 2016 for Djevelmasken.

Bibliografi 
 Romaner, krim
 Stien mot fortiden (ny tittel 2006: Ragnarok) – parapsykologisk grøsserroman (1988)
 Skyggelandet – parapsykologisk grøsserroman (1993)
 Fedrenes løgner – roman (2010)

 Krimbøker med TV-journalist Kristin Bye
Trollspeilet (1997)
Åndebrettet (2004)
 Ulvenatten (2005)
Falken (2019)
Kongen (2020)

 Spenningsromaner med Bjørn Beltø som hovedperson
 Sirkelens ende (2001)
 Paktens voktere (2007)
 Lucifers evangelium (2009)
 Nostradamus Testamente (2012)
 Den 13. disippel (2014)
 Djevelmasken (2016)
 Lasaruseffekten (september 2017)
 Codex (august 2018)
 Sølvmyntene (mai 2021)
 Metusalem-prosjektet (mai 2022)
 666 (mai 2023)

 Barne- og ungdomsbøker
 Piken i speilet –  barnebok (2007)

 Katakombens hemmelighet – spenningsroman for ungdom (2013)
 Skatten fra Miklagard – spenningsroman for ungdom (2014)
 Mumiens mysterium (2015)

 Andre bøker

 Den store spøkelsesboka (2015)

Quiz og grøss (med Kurt Aust) (2017)

Referanser

Kilder 
 Presentasjon av Tom Egeland i Forfatterkatalogen på Forfattersentrums nettsider

Eksterne lenker 
 
 
 
  Forfatterside hos Aschehoug
  Digitaliserte bøker av Tom Egeland i Nasjonalbiblioteket.

TV 2-journalister
Journalister i Aftenposten
Norske journalister
Norske krimforfattere
Norske romanforfattere
Vinnere av Rivertonprisen
Personer fra Oslo
Alumni fra Oslo katedralskole